Jixhed l-ex Kummissarju tal-Pulizija fil-kumpilazzjoni tal-każ dwar il-qtil ta' Daphne Caruana Galizia
Imtella' Lulju 16, 2020 - Aġġornata 16 Ta' Lulju, 2020 1:33pm Dalgħodu tkompli tinstema' l-kumpliazzjoni tax-xhieda fil-konfront ta' Yorgen Fenech li jinsab akkużat li kien il-moħħ wara l-qtil ta' Daphne Caruana Galizia. 13:20 Mistoqsi għalfejn ħass li t-talba għal proklama minn għand Vince Muscat il-Koħħu kellha tkun diskussa fil-preżenza ta' Keith Schembri, is-Sur Arnaud qal din kienet l-ewwel esperjenza tiegħu f'proċedura ta' proklama u li naturalment it-talba għal proklama tal-Koħħu kienet relevanti. Fuq it-talba għal prokoma ta' Theuma, ix-xhud xehed li ma jafx jekk din ġietx diskussa f'laqgħa f'Kastilja. Id-difiża staqsit li jekk setax għaddew xi flus biex Melvin jingħata lproklama. L-Ispettur Arnaud xehed li l-pulizija kienu staqsew lil Theuma dwar dan u li huwa ċaħad. Il-kontro eżami tax-xhud ċie sospiż. Issa jmiss li jixhed Melvin Theuma. 12:49 Il-kontro eżami tas-Sur Arnaud għadu għaddej bid-difiża issa tistaqsi dwar Melvin Theuma. Ix-xhud qal li ltaqa' miegħu diversi drabi fosthom din il-ġimgħa qal li kull laqgħa kienet issir permezz tal-avukat tal-intermedjarju. Xehed li fi tliet lokalitajiet differenti nstabu €600,000 fi flus kontanti. Qal li gew elevati erba' mowbajls u laptop. 12:32 Il-linja ta' mistoqsijiet tad-difiża reġgħet daret fuq ir-recordings. Is-Sur Arnaud qal li nstabu aktar rekordings wara li Melvin Theuma stqarr li kellu l-impressjoni li kien hemm iktar recordings minn dawk li semgħa fil-Qrati. Qal li b'hekk saru tfittxijiet oħra u ġew elevati recordings oħra. Lura għal Edwin il-Ġojja, is-Sur Arnaud kkonferma li l-pulizija ħadet it-tgħamir elettroniku kollu tiegħu inkluż il-mowbajl u li issa qegħdin għand il Europol. 12:26 Qal li b'kollox ġabru 10TB ta' dejta li qed tiġi eżaminata minn tim ta' 12-il persuna li tinkludi s-servizzi tas-sigurtà fost oħrajn. Mistoqsi jekk ħadux il mowbajl tas-Sur Cremona, l-Ispettur qal li dan ma kienx elevat. Dwar Kenneth Camilleri s-Sur Arnaud qal li l-aħħar darba li tkellem miegħu kienet qabel kien imissu jixhed. Mistoqsi dwar it-tabib Adrian Vella l-Ispettur qal li dan ġie mitkellem taħt arrest f'Diċembru li għadda. Qal li l-allegat azzjoni tat-tabib għadha qed tiġi investigata. Żied li mowbajl tat-tabib Vella qatt ma ġie elevat. Fl-istess kontro eżami s-Sur Arnaud xehed li bagħat għal Ġojja ġranet qabel Edwin Brincat kien mistenni jixhed. 11:58 Mistoqsi dwar il-mowbajl mitluf ta' Keith Schembri l-Ispettur Arnaud xehed li sar jaf li l-mowbajl intilef waqt tfittxija fid-dar tiegħu. Mistoqsi jekk ippruvax jagħmel reconstruction tal-mowbajl biex jaraw x'telefonati saru, l-Ispettur ikkonferma li l-Vodafone tat rapport tal-movimenti tal-mowbajl. Id-difiża issa qed tistaqsi dwar Johann Cremona. Is-Sur Arnaud qal li bagħat għalih għal investigazzjonijiet minn tal-anqas 5 darbiet fosthom qabel xehed ix-xahar li għadda. Xehed li s-Sur Cremona semgħa recordings qabel ta x-xhieda tiegħu fil-Qorti. Is-Sur Arnaud qal li dawn ir-recordings attwalment mhumiex quddiem il-Qorti għaliex ġew elevati minn tgħamir ieħor li nstab fi tfittxijiet għand qraba ta' Yorgen Fenech. 11:48 Ix-xhud ikkonferma li l-investigazzjoni dwar din il-laqgħa għadha għaddejja. Qal li jekk hux sejjer żbaljat il-Kummissarju kien qal mat-tim investigattiv li ltaqa' darba biss mal-Ġojja. Ċaħad li kellu ordni biex jinvestiga s-sur Cutajar u qal li l-investigazzjoni għaddejja mill-kollegi tiegħu. Mistoqsi dwar l-ewwel darba li ltaqa' ma' Melvin Theuma Arnaud xehed li ltaqa' miegħu ftit mumenti wara l-arrest f'Novembru 2019. Mistoqsi għal kemm il-darba bagħat għal Keith Schembri, is-Sur Arnaud qal li dan ġie arrestat fit-26 ta' Novembru 2019. Qal li wara li ngħata l-police bail ma reġax bagħat għalih. Mistoqsi dwar min għamel din l-interogazzjoni l-Ispettur qal li l-mistoqsijiet saru minnu u l-Ispettur Kurt Zahra. 11:28 Wara dik il-pawża fix-xhieda fil-pubblika, l-Ispettur Keith Arnaud kompla jixhed fil-miftuħ. Fil-kontro eżami d-difiża staqsit li xhud għar-reazzjoni tat-tim investigativ meta kellhom ħjiel li l-eks Kummissarju tal-Pulizija Cutajar ltaqa' mal-Ġojja. Qal li dan il-ħjiel kien ikkonfermat f'laqgħa aktar tard li fiha kien hemm preżenti l-Kummissarju tal-Pulizija quddiem il-Maġistrat inkwirenti f'laqgħat regolari li kienu jsiru f'Mejju jew Ġunju 2019. 11:00 Id-difiża permezz tal-Avukat Charles Mercieca argumentat li l-prosekuzzjoni kellha tipprovdi kopja tal-proklama li ngħatat lil Melvin Theuma. Dr Mercieca argumenta li f'każijiet passati meta ngħatat il-proklama din dejjem ġiet preżentata quddiem il-Qorti. L-Avukat Ġenerali min-naħa tiegħu argumenta li ma kien hemm l-ebda ordni tal-Qorti biex il-proklama tiġi ppreżentata. Żied li l-proklama ma jistax jitqies bħala dokument ta' prova u għalhekk m'għandux jinġabar mill-Qorti aktar u aktar fid-dawl li s-Sur Theuma se jkun qed jixhed dwar minn tal-anqas 5 każijiet oħra li mhumiex relatati ma' dan id-delitt. Il-Qorti ppreseduta mill-Maġistrat Rachel Montebello qalet li llum stess għandha tisma' x-xhieda bil-magħluq tal-Ispettur Keith Arnaud fir-rigward tal-kontenut tal-proklama mitlub mid-difiża u wara tieħu deċiżjoni dwar it-talba. 10:48 Fil-bidu tas-seduta, il-Maġistrat Rachel Montebello ħarġet ordni biex iż-żewġ xhieda tal-lum, l-eks Kummissarju tal-Pulizija Lawrence Cutajar u l-intermedjarju fid-delitt, Melvin Theuma biex waqt li tkun għadejja x-xhieda fil-qrati ma jużawx il-mowbajl biex jiċċekjaw x'qed jiġi rraportat b'mod dirett.